b'\n_START_ARTICLE_\nVa\xc3\xafxyes\n_START_PARAGRAPH_\nEls va\xc3\xafxyes (del s\xc3\xa0nscrit \xe0\xa4\xb5\xe0\xa5\x88\xe0\xa4\xb6\xe0\xa5\x8d\xe0\xa4\xaf, vai\xc5\x9bya) s\xc3\xb3n els components d\'un dels quatre varnas del sistema de castes  hind\xc3\xba. Va\xc3\xafxya \xc3\xa9s el tercer grau jer\xc3\xa0rquic d\'aquesta divisi\xc3\xb3 social tradicional, que consta dels bramans (sacerdots i mestres, amb autoritat religiosa), els kxatriyes (guerrers i administradors, amb poder pol\xc3\xadtic), els va\xc3\xafxyes (comerciants i agricultors o pastors amb prosperitat econ\xc3\xb2mica) i els xudres, servents o pagesos vassalls. Els qui pertanyen a les tres primeres castes (varnes) es considera que tenen l\'estat de dvija ("nascuts dues vegades").\n_START_SECTION_\nDeures tradicionals\n_START_PARAGRAPH_\nEls textos religiosos atribu\xc3\xafen tradicionalment als va\xc3\xafxyes els rols de l\'artesania, l\'agricultura i la cria de bestiar, per\xc3\xb2 amb el temps van convertir-se principalment en terratinents, comerciants i prestadors. Els comerciants indis van contribuir notablement a la propagaci\xc3\xb3 de la cultura de l\'\xc3\x8dndia per les regions del sud-est de l\'\xc3\x80sia i, despr\xc3\xa9s de la colonitzaci\xc3\xb3, amb l\'arribada del capitalisme, molts va\xc3\xafxyes es dedicaran a la ind\xc3\xbastria fent que gran part de les empreses cotitzades a la borsa de Bombai pertanyin als membres d\'aquest varna (com per exemple el grup ArcelorMittal, propietat de Lakshmi Mittal, un va\xc3\xafxya)._NEWLINE_D\'altra banda l\'Imperi Gupta hauria estat una dinastia va\xc3\xafxya que "podria haver aparegut com a reacci\xc3\xb3 contra els governants opressius"\n_START_SECTION_\nComunitats modernes\n_START_PARAGRAPH_\nLa comunitat va\xc3\xafxya es divideix en nombroses j\xc4\x81tu o subcastes, en particular les dels agrahari, agrawals, barnwals, gahois, kasuadhans, khandelwal va\xc3\xafxyes, lohanas i va\xc3\xafxnav jamars del Gujarat; els maheshwaris al Nord; els oswals, roniaurs, arya va\xc3\xafxyes de Telangana, Andhra, Karnataka i Tamil Nadu;   els va\xc3\xafxya vanis de Konkan i Goa, i els modhm i patidars de l\'Oest.'